Predkladacia správa

Návrh poslanca Národnej rady Slovenskej republiky Jána Patakyho na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov upravuje osobitný postup rozdelenia obce Kvakovce v okrese Vranov nad Topľou.
Predložený návrh zákona je koncepčne chybný, pretože sa vzťahuje výlučne len na jeden právny subjekt (obec Kvakovce), čo nezodpovedá základnej požiadavke kladenej na obsah všeobecne záväzného právneho predpisu, ktorý sa musí vzťahovať na neurčitý počet prípadov rovnakého druhu a nielen na jeden konkrétny prípad. 
Navrhované riešenie, aby vláda mohla rozhodnúť o územnej zmene obce bez súhlasu obce vyvoláva obavu o jeho súlade s čl. 5 Európskej charty miestnej samosprávy, ktorý zaručuje ochranu územných hraníc miestnych orgánov tak, že ukladá so zainteresovanými miestnymi samosprávami vopred prekonzultovať všetky miestne zmeny územných hraníc, prípadne tam, kde to zákon umožňuje, uskutočniť referendum. 
Taktiež je potrebné konštatovať, že návrh zákona ustanovuje také podmienky, ktoré v prípade jeho prijatia neumožnia rozdeliť obec Kvakovce, pretože nová obec Dobrá nad Ondavou nemá postavenie časti obce Kvakovce a tiež nemá samostatné katastrálne územie. Obec Kvakovce sa nečlení na časti obce a má jedno katastrálne územie s názvom Kvakovce, a teda by nebolo možné uplatniť postup navrhovaný v § 2a ods. 6.
Navrhovaná zákonná úprava je vnútorne vecne protirečivá a neguje podmienky rozdelenia obce ustanovené platným zákonom o obecnom zriadení a tiež nezohľadňuje príslušné materiály týkajúce sa územnej samosprávy pripravené splnomocnencom vlády pre reformu verejnej správy a akceptované vládou, v ktorých sa naznačujú možnosti riešenia ďalšieho fungovania tzv. malých obcí, predovšetkým obcí do 500 obyvateľov. Vznik ďalšej takejto obce, ktorá môže mať vážne problémy so zabezpečovaním základných úloh samosprávy, nie je žiaduci. Obec Kvakovce má podľa posledného sčítania obyvateľov, domov a bytov len 465 obyvateľov.
S navrhovanou zákonnou úpravou nesúhlasí ani Združenie miest a obcí Slovenska. Ministerstvo financií upozorňuje, že chýba kvantifikácia finančných vplyvov a návrh spôsobu úhrady zvýšených výdavkov súvisiacich s navrhovanou novelou zákona. 
Poslanecký návrh zákona s rovnakým obsahom bol už predmetom rokovania Národnej rady Slovenskej republiky v minulom roku, ktorá ho neschválila.
Vzhľadom na uvedené skutočnosti predložený návrh zákona nemožno podporiť.